**লিন্ডা আর্সেনিও** (জন্ম: ২০শে জুন ১৯৭৮) হলেন একজন মার্কিন অভিনেত্রী এবং টেক্সাসের মডেল। তিনি তাঁর অভিনয় জীবনে বেশ কয়েকটি ভাষায় অভিনয় করলেও তিনি মূলত হিন্দি চলচ্চিত্রে অধিক অভিনয় করেছেন। তিনি ২০০৬ সালে মুক্তিপ্রাপ্ত হিন্দি চলচ্চিত্র *কাবুল এক্সপ্রেসে* জেসিকা ব্যাকহ্যাম চরিত্রে অভিনয় করার জন্য অধিক পরিচিত লাভ করেছেন।

প্রারম্ভিক জীবন
---------------

লিন্ডা আর্সেনিও ১৯৭৮ সালের ২০শে জুন তারিখে মার্কিন যুক্তরাষ্ট্রের টেক্সাসের গালভেস্টন আইল্যান্ডে জন্মগ্রহণ করেছেন। তাঁর মা হচ্ছেন সালভাদোরীয় এবং তাঁর বাবা হচ্ছেন যুগোস্লাভীয়। টেক্সাসে তাঁর দুই বোন ও এক ভাই রয়েছে।

তিনি ডালাসের অ্যাক্টর'স কনজারভেটরিতে দুই বছর অধ্যয়ন করেছিলেন, যেখান থেকে তিনি অভিনয় বিষয়ে একটি ডিগ্রি নিয়ে স্নাতক সম্পন্ন করেন এবং পরবর্তীতে তিনি নিউ ইয়র্ক সিটিতে অভিনয় বিষয়ে পড়াশোনা চালিয়ে যান। থিয়েটার এবং বাদ্যযন্ত্র নিয়ে ইতিমধ্যে অভিজ্ঞতা থাকার কারণে তিনি প্রথমে টেক্সাসে এবং পরে নিউ ইয়র্কে পেশাদার থিয়েটার করতে শুরু করেছিলেন, যা তাঁকে পূর্ণদৈর্ঘ্য চলচ্চিত্রগুলোতে কাজ পেতে দারুনভাবে সহায়তা করেছিল।

কর্মজীবন
--------

তিনি ভারতীয় চলচ্চিত্র জগতে পা রাখার পূর্বে একটি ইংরেজি স্বাধীন চলচ্চিত্র *দ্য প্রসেস অফ ক্রিয়েটিভ ডিসেপশনে* অভিনয় করেছেন; যেটি অভিনয় জগতে তাঁর প্রথম চলচ্চিত্র ছিল। তিনি তামিল ও তেলুগু চলচ্চিত্রেও অভিনয় করেছেন। তাঁর অভিনীত তামিল চলচ্চিত্র হচ্ছে *সাচেঁ* এবং *থোট্টি জয়া*; যার মধ্যে শেষেরটিতে তিনি একটি আইটেম গানও করেছেন। এছাড়াও তিনি *কানা কান্দিয়ান*-এর একটি বিশেষ চরিত্রে অভিনয় করেছেন। অতঃপর তিনি *ভদ্র* নামক একটি তেলুগু চলচ্চিত্রে অভিনয় করেছেন। তিনি *টুইংকল টুইংকল লিটল স্টার* নামে একটি চলচ্চিত্রে অভিনয় করেছেন।

তাঁর প্রথম বলিউড চলচ্চিত্রটি *কাবুল এক্সপ্রেস*। এই চলচ্চিত্রটি পুরোপুরি আফগানিস্তানেই চিত্রায়ন করা হয়েছিল। কাবুল এক্সপ্রেসের সফলতার পর তিনি ভারতে স্থায়ীভাবে বসবাস শুরু করেন, তিনি বর্তমানে মুম্বইয়ে বসবাস করেন। অতঃপর তিনি *মুম্বই সালসা* এবং *আলু চাটে* অভিনয় করেছেন; আলু চাটে তিনি অভিনেতা আফতাব শিবদাসানির বিপরীতে অভিনয় করেছেন।

২০০৭ সালের শুরুর দিকে, তিনি 'আটলান্টা" গণেশ দ্বারা পরিচালিত *মাই ডিয়ার ফাদার* (*এন ইনাইয়া থানথাই*) এবং *সেলফ ডিফেন্স* (*অথথু মীরা আসাই*) নামে দুটি সঙ্কর-সাংস্কৃতিক তামিল টেলিফিল্মে অভিনয় করেছেন।

২০০৯ সালে, তিনি দক্ষিণ ভারতীয় জনপ্রিয় অভিনেতা মম্মুট্টী এবং শরৎ কুমারের সঙ্গে মালয়ালম চলচ্চিত্র *পাঝাসি রাজাতে* অভিনয় করেছেন। তবে এই চলচ্চিতে তাঁর চরিত্রের (মালাবর জেলা সাব-কালেক্টরের যুবতী স্ত্রী দোরা বাবর হিসাবে) জন্য তিনি অনেক সমালোচিত হয়েছিলেন।

তথ্যসূত্র
---------

1. ↑  "An evening with Linda"। The Hindu। ২০০৫-০৭-১৮। ২০০৭-০১-০৪ তারিখে মূল থেকে আর্কাইভ করা। সংগ্রহের তারিখ ২০০৯-০৩-১৭।
2. ↑  "Mumbai Salsa"। India Times। ২০০৭-১০-২৬। ২০০৯-০২-২৮ তারিখে মূল থেকে আর্কাইভ করা। সংগ্রহের তারিখ ২০০৯-০৩-১৭।
3. ↑  "Actress Linda Arsenio in a bikini for Aloo Chaat"। Mid-Day। ২০০৯-০৩-০৯। সংগ্রহের তারিখ ২০০৯-০৩-১৭।
4. ↑  "Two telefilms for the international market"। The Hindu। ২০০৭-০৫-২০। ২০০৭-১০-২৮ তারিখে মূল থেকে আর্কাইভ করা। সংগ্রহের তারিখ ২০০৯-০৯-২০।
5. ↑  "Thespian makes a comeback"। Behindwoods। ২০০৭-১০-২২। সংগ্রহের তারিখ ২০০৯-০৯-২০।
6. ↑  "Finding father"। madrasplus.com। ২০০৭-০১-১৯। সংগ্রহের তারিখ ২০০৯-০৯-২০।
7. ↑  "Cinema Plus / Film Review : Majestic multitude - Pazhassi Raja"। The Hindu। ২০০৯-১১-২৭। ২০০৯-১২-০১ তারিখে মূল থেকে আর্কাইভ করা। সংগ্রহের তারিখ ২০১২-০৮-১৬।

বহিঃসংযোগ
---------

* ইন্টারনেট মুভি ডেটাবেজে লিন্ডা আর্সেনিও (ইংরেজি)

| কর্তৃপক্ষ নিয়ন্ত্রণ উইকিউপাত্তে এটি সম্পাদনা করুন |
| --- |
| সাধারণ | 
* আইএসএনআই
	+ ১
* ভিআইএএফ
	+ ১
* ওয়ার্ল্ডক্যাট

 |
| জাতীয় গ্রন্থাগার | 
* মার্কিন যুক্তরাষ্ট্র

 |